ויהי כד יעאלנך יהוה אלהך לארע כנענאה דאתה עלל לתמן למירתה ותקים לך אבנין רברבן ותסוד יתון בסיאד ותכתב על אבניה ית כל מלי אוראותה הדה ויהי במעברכון ית ירדנה תקימון ית אבניה האלין דאנכי מפקד יתכון יומן בהרגריזים ותבני תמן מדבח ליהוה אלהך מדבח אבנין לא תניף עליהון פרזל אבנין שלמן תבנה ית מדבח יהוה אלהך ותסק עליו עלן ליהוה אלהך ותדבח שלמין ותיכל תמן ותחדי לקודם יהוה אלהך טורה ההוא בעבר ירדנה חורי ארחה מעול שימשה בארע כנענאה דמיתב בבקעה לקובל גלגלה דביסטר מישר חזוה לקובל שכם